  Виталий Пронин Удмурт театрын чебер но кырӟаны-вераны быгатӥсь нылэз бырйизы. Туэ «Чеберай» ним басьтон понна 10 ныл ӵошатскиз. Соос пӧлын Олеся Полатова, шаплы луэменыз, сцена вылын ассэ умой возьыны быгатэменыз, конкурслэн вормисез луиз.Олеся али удмурт кылосбур факультетын 1-тӥ курсын дышетске. Егитъёслы со тодмо Fashion клубын удмурт позыръяськонъёсты нуэменыз. Нылаш вордскемын но будэмын Татарстанысь Кукмор ёросысь Вылӥ Шунь гуртын. Конкурсын удмурт сям-йылолэз возьматон понна Олеся вордскем шаерысьтыз «Инвожо» ансамблез ваиз.Шаркан ёросысь вуэм Лариса Ивановаез жюри кыкетӥ интыен дунъяз. Ларисалы 21 арес, со Шаркан школаын крезьгурлы дышетэ. Конкурсын Лариса удмурт кылын быгатыса быдэстӥз «Титаник» фильмысь кырӟанэз. Кырӟанлэсь кылъёссэ Ларисалы анаез Надежда Егоровна, Шарканысь нылпи творчествоя юртысь методист но кылбурчи Владимир Котков берыктӥллям.- «Йӧ келян» йылолэз ёрос лулчеберет юртысь усточиос дасяны но возьматыны юрттӥзы. «Конкурслы туж трос дасяськоно луиз, - шуэ Лариса. - Анаелы но Шаркан ёросысь лулчеберет удысын ужасьёслы тау кареме потэ. Ужрад мыныку ӧй сюлмаськы: умой дасяськемын вал. Тодон-валанэз эскерись юанъёс сётъякузы но йылолэз возьматыку, кылъёсты вунэтэмлэсь гинэ кышкай.Дэри ёросысь Дарья Байкова куинетӥез луиз но «Дыдыкай» ним басьтӥз. Кылем конкурсын та нимтулэн дораз бертӥз вал туэ Чеберай луэм Олеся Полатова. Конкурсын Дарья быгатыса калык кырӟанъёсты быдэстӥз.Йылолъёсты возьматон конкурслэн тужгес но яркыт но тунсыко люкетэз луиз. Чебересь суредъёс сямен, сцена вылын сюан обрядлэн люкетъёсыз, нуны сюан, сӥзьыл пӧртмаськон, нумыр сюан но мукет тунсыко йылолъёс вошъяськизы. Эгра ёросысь Людмила Григорьева Ижысь крезьгур колледжын дышетске. Люда но колледжын дышетскись эшъёсыз «Нуны сюан» обрядэз быгатыса, зэмос артистъёс сямен, быдэстӥзы.Конкурслэсь йылпумъянъёссэ витьыку, Иван Белослудцев, Богдан Анфиногенов, Дмитрий Загребин учкисьёслы зэмос концерт возьматыса вуттӥзы. Кемалась ӧвӧл «Арганавтъёс» группаысь арганчи Александр Ашихмин кырӟаны кутскиз. Электрон крезьгур чузъяськем улсын Саша араганэн шудэ но кырӟа - озьы выль шӧмо, тунсыко гур кылдэ.Конкурс сярысь ке верано, калык котьку сямен шоу возьма. Соин ужрадэз дасясьёслы конкурсэ пырись нылъёсты ӵемгес эскероно, соос понна ӵемгес репетициос ортчытоно вал.«Дэмен» огазеяськонысь ёзчиослы табере Олеся Полатоваез «Уйпал кизили» конкурслы дасяно. Ксения Воронцова сямен ик, ассэ ӟеч возьматыны мед быгатоз. Кылем арын фин-угор нылъёс пӧлын Ксюшалэн вормемез, аслаз тыршемез сяна, трослы командаезлэн ужамез бордысь потӥз.Лариса Дмитриева Туспуктӥз Мария Золотарёва  Теги: лулчеберет Чеберай  